Id-deċiżjoni tal-bord tal ippjanar dwar il-masterplan għal estensjoni tal-kampus tal-American University of Malta ġiet diferita għal seduta oħra. Dan wara li l-membru tal-bord esprimew unanimament l-intenzjoni tagħhom li jivvutaw kontra l-proġett kif inhu, l-aktar minħabba l-bini tar-residenzi għall-istudenti fil-pjazza tal-Pitkalija u d-daqs tal-binja għall-amministrazzjoni, li ser tgħatti l-veduta tas-swar tal-Isla. Waqt il-preżentazzjoni tal-proġett, il-Perit Edwin Mintoff qal li l-applikazzjoni tinkludi r-riġenerazzjoni tan-Knights Building, li ser jintuża għal skop edukattiv, il-bini ta’ parkeġġ taħt l-art, u binja oħra li se tinbena għall-amministrazzjoni tal-Università. Il-membri tal-pubbliku li tkellmu waqt il-laqgħa qalu li l-proġett mhux ser jgħin lir-residenti taż-żona, u ħa jkompli jżid il-problemi fl-inħawi. Il-President tal-American University of Malta, Dr Lewis Walker, qal li l-Università għandha bżonn aktar spazju biex tkun tista’ toffri s-servizzi tagħha lill-istudenti Iċ-Chairman tal-Bord, il-Perit Vince Cassar, ta xahar ċans biex l-applikant jemenda l-proġett, qabel jittieħed il-vot finali. Ritratt: Impressjoni artistika tal-proġett propost.